Նավթի արտահոսք Վենտանիլայում

Նավթի արտահոսք Վենտանիլայում, խոշոր բնապահպանական աղետ է, որը սկսվել է 2022 թվականի հունվարի 15-ին Պերուի նավահանգստային  քաղաք Կալաոյի Վենտանիլա շրջանում։ Նավթի արտահոսք է տեղի ունեցել «Մարե Դորիկում» (Mare Doricum) նավի բեռնաթափման ժամանակ, որը պատկանում է իսպանական «Ռեպսոլ» (Repsol) նավթագազային ընկերությանը։ Ընկերությունը հայտարարել է, որ արտահոսքը տեղի է ունեցել Հունգա-Տոնգա-Հունգա-Հաապայ հրաբխի ժայթքման հետևանքով առաջացած բարձր ալիքների պատճառով։

Իրադարձություններ 
Արտահոսքը տեղի է ունեցել 2022 թվականի հունվարի 15-ին Լա Պամպիլա ( La Pampilla) նավթավերամշակման գործարանում, որը շահագործում է «Ռեպսոլ» ընկորության դուստր ձեռնարկությունը՝ «Repsol del Perú S.A.C.»-ը։ Սկզբում «Ռեպսոլ»-ը հայտարարել է, որ ընդամենը 7 գալոն նավթ է թափվել, սակայն առավոտյան պարզվել է, որ մոտ 6000 բարել է թափվել։

Հունվարի 25-ին Պերուի ռազմածովային ուժերը հայտնել են Լա Պամպիլա գործարանի նույն՝ թիվ 2 տերմինալում նավթի երկրորդ արտահոսքի հայտնաբերման մասին, ինչի մասին «Ռեպսոլ»-ը չէր հայտնել։ Թափվել է 8 բարել նավթ։ Ըստ հետազոտության այս արտահոսքը տեղի է ունեցել հունվարի 24-ին։ «Ռեպսոլ»-ը հայտարարել է, որ դա «մնացորդների վերահսկվող արտանետում էր»։

Պերուի շրջակա միջավայրի նախարար Ռուբեն Ռամիրեսը ասել է, որ «Ռեպսոլ»-ը անմիջապես Պերուի կառավարությանը չի հայտնել, որ 11,9 հազար բարել նավթ է լցվել օվկիանոս, ինչի համար ընկերությունը կվճարի տուգանք՝ մինչև 138 միլիոն պերուական սոլ

Անդրադարձ 
Պերուն 90-օրյա բնապահպանական արտակարգ իրավիճակ է հայտարարել։ Պերուի դատախազությունը հետաքննություն է սկսել վթարի վերաբերյալ։ «Ռեպսոլ»-ը պնդում է, որ ոչ Պերուի կառավարությունը, ոչ նավատորմը ցունամիի նախազգուշացում չեն տվել Պերուի ափին, ուստի կազմակերպությունը իր գործունեությունը չի դադարեցրել։

Ծանոթագրություններ 

2022 Պերուում
Բնապահպանություն